
Prof. univ. dr. Constantin Geambaşu de la Facultatea de Limbi și Literaturi Străine a UB, „Doctor Honoris Causa” al Universității Jagiellone din Cracovia
Luni, 23 mai 2022, prof. univ. dr. Constantin Geambaşu, cadru didactic la Facultatea de Limbi și Literaturi Străine a Universității din București și președinte al Asociației Slaviștilor din România, a primit, din partea Universității Jagiellone din Cracovia (Uniwersytet Jagielloński), titlul de „Doctor Honoris Causa”. La eveniment au participat reprezentanți ale celor două universități, precum și oficialități.
Prof. univ. dr. Magdalena Popiel, cadru didactic la Departamentul de Antropologie literară și Cercetare culturală a partea Universității Jagiellone a rostit un discurs de Laudatio în onoarea prof. univ. dr. Constantin Geambaşu.
[bookmark: _GoBack] „Studiile poloneze nu reprezintăo disciplină care se studiază și e reprezentativă doar între râurile Oder și Bug, Marea Baltică și Munții Tatra. Entuziaștii culturii, literaturii și limbii polone se nasc pretutindeni, în toate colțurile lumii, și aceste nașteri nu sunt întâmplătoare, avându-și sursa în coincidențe biografice și istorice. România, de unde provine prof. univ. dr. Constantin Geambaşu, nu se află în zona celei mai apropiate tradiții culturale. Între timp, tocmai la București a apărut pe hartă un punct distinctiv – un centru de studii dedicat literaturii, limbii și culturii polone, care s-a dezvoltat datorită prof. Geambaşu”, a subliniat reprezentanta universității din Cracovia.
În continuare, prof. univ. dr. Magdalena Popiel a trecut în revistă cele mai importante realizări profesionale ale prof. univ. dr. Constantin Geambaşu, detaliind atât ariile predilecte de expertiză ale domniei sale – activitate didadactică, științifică și editorială, precum și traduceri reprezentative, cât și vechimea de peste 50 de ani dedicați culturii și civilizației poloneze. 
Laureat al Premiului „Transatlantic”
Profesorul Constantin Geambaşu (n. 1948), slavist și polonist la Universitatea din București, este unul dintre cei mai reputați traducători ai literaturii polone în limba română din ultimele decenii, fiind totodată și un neobosit popularizator al acesteia. A tradus din polonă peste 50 de volume (proză, eseistică, poezie, teoria literaturii), care au fost publicate de unele dintre cele mai prestigioase edituri românești.
Personalitate distinctă a slavisticii românești, s-a remarcat, mai ales după anul 1990, prin publicarea de studii consacrate literaturii și culturii polone, de la an la an extinzându-și preocupările și domeniile: literatură comparată, imagologie, teoria și practica traducerii, stilistică și lexicologie. Din anul 2005, profesorul Geambașu a devenit președinte al Asociației Slaviștilor din România, calitate care i-a permis să organizeze sesiuni și conferințe internaționale de nivel european. A stabilit legături cu centre universitare din țară și din străinătate, contribuind în mare măsură la promovarea programelor universitare Ceepus, Erasmus, Socrates.

Preocupat în mare măsură de relația dintre identitate și alteritate, a lansat cursul de spații culturale limitrofe în cadrul masteratului de Studii Culturale Slave de la FLLS a UB, care s-a bucurat de o largă rezonanță în rândurile studenților.
În anul 2016, tot la Cracovia, a fost distins cu cel mai important premiu polonez pentru popularizatorii literaturii polone în lume, Premiul „Transatlantic”/ Transatlantyk . A fost pentru prima oară în istorie când un traducător român a primit acest premiu. Începând din anul 2005, Institutul Cărţii din Cracovia îl acordă anual celui mai de seamă promotor al literaturii şi culturii polone în lume, persoanei care are realizări deosebite în acest domeniu. Laureaţi pot fi traducători, editori, critici, agenți culturali.

„Grație prof. Geambaşu, românii pot citi astăzi în propria lor limbă, printre altele, cărțile a trei laureați polonezi ai Premiului Nobel pentru literatură: Czesław Miłosz (Gândirea captivă, Europa natală, Ținutul Ulro, Privind dinspre Golful San Francisco, Antologia de poezie Podul de catifea), Wisława Szymborska (Sub o singură stea, În râul lui Heraclit) și Władysław Reymont (Pământul făgăduinței), precum și numeroase cărți ale lui Stanisław Lem, Zbigniew Herbert sau Witold Gombrowicz”, se arată pe pagina Institutului Polonez/ Instytut Polski w Bukareszcie din București.

Mai multe informații și fotografii de la ceremonia de acordare a titlului „Doctor Honoris Causa” al Universității Jagiellone din Cracovia domnului prof. univ. dr. Constantin Geambașu pot fi consultate pe site-ul universității din Polonia și pe pagina de Facebook a Institutului Polonez/ Instytut Polski w Bukareszcie din București. 
Profilul academic al laureatului poate fi consultat aici.






